Bandaríska raunveruleikastjarnan Kim Kardashian hefur sótt um skilnað frá rapparanum Kanye West eftir sjö ára hjónaband. Hjónin, sem gengu stundum undir nafninu Kimey, voru nánast stanslaust í sviðsljósi fjölmiðla en höfðu ekki búið saman um nokkurt skeið.
Talsmaður Kardashian staðfestir skilnaðinn við New York Times. Sögusagnir um skilnað þeirra hafa verið á sveimi síðustu mánuði.
Hjónaband Kardashian og West var uppspretta endalausra frétta og var oft í stóru hlutverki í raunveruleikaþáttum Kardashian-fjölskyldunnar, Keeping Up With the Kardashians.
Hjónin lögðu leið sín til Íslands fyrir fimm árum þar sem rapparinn tók upp tónlistarmyndband á meðan Kardashian þeyttist um landið með systrum sínum. Ferðalaginu var gert skil í sjónvarpsþáttum fjölskyldunnar og forstöðumaður hjá Íslandsstofu sagði í samtali við RÚV á sínum tíma að ekki væri hægt að verðmeta landkynningu af þessu tagi. Heimsókn þeirra væri einstök og ómetanleg auglýsing fyrir Ísland.
Það reyndi verulega á hjónabandið þegar hegðun West fór að taka á sig sífellt undarlegri mynd. Hann fór í forsetaframboð á síðasta ári og birti sérkennileg tíst á Twitter þar sem hann sagði eiginkonu sína vilja leggja sig inn og að hann ætlaði að skilja við hana. Hann baðst síðar afsökunar á þessum ummælum sínum.
Þetta leiddi til þess að Kardashian sá sig tilneydda til að gefa út yfirlýsingu á samfélagsmiðlum. Þar sagði hún eiginmann sinn glíma við geðhvörf, hann væri frábær en mjög flókin mannvera og kallaði eftir því að fólk og fjölmiðlar sýndu geðsjúkdómum meiri skilning.